นักลงทุนทำใจ สมาคมนักวิเคราะห์หั่นเป้าดัชนีหุ้น -กำไรบจ.
คาดสิ้นปีได้เห็นแค่ 1,677 จุด เดิมคาดไว้ 1,755 จุด แจกโผ 5 เด่น ADVANC BJC CPALL ERW และ WHA
3 ต.ค. 2562

คาดสิ้นปีได้เห็นแค่ 1,677 จุด เดิมคาดไว้ 1,755 จุด แจกโผ 5 เด่น ADVANC BJC CPALL ERW และ WHA
นายสมบัติ นราวุฒิชัย เลขาธิการ สมาคมนักวิเคราะห์การลงทุน (IAA) แถลงผลการสำรวจความเห็นของนักวิเคราะห์และผู้จัดการกองทุนต่อมุมมองในด้านการลงทุนและคาดการณ์ทิศทางดัชนีราคาหุ้นไทย (SET Index) ในปี 62 พบว่า นักวิเคราะห์และผู้จัดการกองทุน 38% มองว่า SET Index ในช่วงไตรมาสที่ 4 มีแนวโน้มไปในทิศทาง Sideways หรือไม่เปลี่ยนแปลงไปจากไตรมาส 3 ในขณะที่ 32% มองไปในทิศทางบวก และ 32% มองว่าตลาดจะเปลี่ยนแปลงไปทิศทางลบ
โดยจุดสูงสุดของ SET Index ในช่วงไตรมาส 4 ถึงสิ้นปี 62 เฉลี่ยที่ระดับ 1,707 จุด และจุดต่ำสุด เฉลี่ยที่ 1,590 จุด ทั้งนี้นักวิเคราะห์และผู้จัดการกองทุนคาดเป้าหมายดัชนี ณ วันสิ้นปี 62 มีค่าเฉลี่ยอยู่ที่ 1,677 จุด ซึ่งน้อยกว่าผลสำรวจครั้งก่อนเมื่อต้นไตรมาส 3 ที่คาดไว้ 1,755 จุด 
ปัจจัยบวกในไตรมาสที่ 4/62 ได้แก่ ทิศทางอัตราดอกเบี้ยของสหรัฐ (เฟด) รอลงมาก็คาดว่าจะมี Fund Flow จากต่างประเทศเข้าสู่ตลาดทุนไทย และทิศทางดอกเบี้ยในประเทศ โดยนักวิเคราะห์ส่วนใหญ่คาดการณ์ว่าคณะกรรมการนโยบายการเงิน (กนง)จะปรับลด 0.25% ในปี 62
ส่วนปัจจัยลบ ได้แก่ ปัจจัยด้านเศรษฐกิจต่างประเทศ รวมถึงสงครามการค้า รองลงมาคือปัจจัยการเมืองในต่างประเทศ และผลประกอบการของบริษัทจดทะเบียนไทย ที่นักวิเคราะห์ คาดการณ์กำไรสุทธิต่อหุ้น (EPS) ของตลาดเฉลี่ยที่ 99.68 บาท และ EPS Growth ณ สิ้นปี 62 คาดว่าเฉลี่ยอยู่ที่ 3.29 %
 
นายสมบัติยังกล่าวว่า นักวิเคราะห์และผู้จัดการกองทุน แนะนำหุ้นเด่นที่น่าลงทุนส่วนใหญ่ตรงกันในหุ้น 5 บริษัท ได้แก่ ADVANC, BJC, CPALL, ERW และ WHA